
RAPORT COMUN 

asupra proiectului de Lege pentru modificarea Legii nr.192/2010 privind trecerea unor drumuri forestiere din domeniul public al statului şi din administrarea Regiei Naţionale a Pădurilor – Romsilva în domeniul public al unor unităţi administrativ-teritoriale şi în administrarea consiliilor locale ale acestora
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia pentru agricultură, silvicultură, industrie alimentară şi servicii specifice  au fost sesizate, spre dezbatere şi avizare, în fond, cu proiectul de Lege pentru modificarea Legii nr. 192/2010 privind trecerea unor drumuri forestiere din domeniul public al statului şi din administrarea Regiei Naţionale a Pădurilor – Romsilva în domeniul public al unor unităţi administrativ – teritoriale şi în administrarea consiliilor locale ale acestora, transmis cu adresa nr.PLx. 335 din 16 mai 2011 şi înregistrată sub nr. 26/235 respectiv  nr.24/332/17.05.2011. 
Conform dispoziţiilor art.75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră Decizională.
Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 17 din 10.01.2011.

Guvernul nu susţine  adoptarea propunerii legislative, potrivit punctului de vedere nr. 520/04.03.2011.

Senatul a adoptat proiectul de lege în şedinţa din 9 mai 2011.
Proiectul de Lege supus dezbaterii are ca obiect de reglementare modificarea Legii nr. 192/2010 privind trecerea unor drumuri forestiere din domeniul public al statului şi administrarea Regiei Naţionale a Pădurilor – Romsilva, în domeniul public al unor unităţi administrativ – teritoriale şi în administrarea consiliilor locale ale acestora, în sensul trecerii cu titlu gratuit şi a căilor ferate înguste din domeniul public al statului şi din administrarea Regiei Naţionale a Pădurilor – Romsilva în domeniul public al unor unităţi administrativ – teritoriale şi în administrarea consiliilor locale ale acestora.
În conformitate cu prevederile art. 61 şi art. 63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru agricultură, silvicultură, industrie alimentară şi servicii specifice au examinat proiectul de lege sus-menţionat în şedinţe separate.

Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege sus-menţionat în şedinţa din 24 mai 2011.
Membrii Comisiei pentru agricultură, silvicultură, industrie alimentară şi servicii specifice au examinat proiectul de lege sus-menţionat în şedinţa din 29 septembrie 2011.
Din numărul total de 30 membri ai Comisiei pentru administraţie publică, amenajarea teritoriului şi echilibru ecologic, au participat la dezbateri 28 deputaţi.
Din numărul total de 28 membri ai Comisiei pentru agricultură, silvicultură, industrie alimentară şi servicii specifice , au participat la dezbateri 27 deputaţi.

În urma examinării proiectului de lege şi a opiniilor exprimate de către membrii celor două comisii,au hotărât , cu unanimitate de voturi, respingerea proiectul de Lege pentru modificarea Legii nr. 192/2010 privind trecerea unor drumuri forestiere din domeniul public al statului şi din administrarea Regiei Naţionale a Pădurilor – Romsilva în domeniul public al unor unităţi administrativ – teritoriale şi în administrarea consiliilor locale ale acestora,întrucât, potrivit art. 3 alin. (2) din Legea nr.213/1998 privind proprietatea publică şi regimul juridic al acesteia, cu modificările şi completările ulterioare, „Domeniul public al statului este alcătuit din bunurile prevăzute la art. 136 alin. (4) din Constituţie, din cele prevăzute la pct. I din anexă, pct. 10 – infrastructura căilor ferate, inclusive tunelele, precum şi alte bunuri de uz sau interes public naţional, declarate ca atare prin lege“. Prin urmare, proiectul de leg ear fi trebuit să deroge expres de la prevederile Legii nr. 213/1998.
În raport de obiectul şi conţinutul său, propunerea legislativă face parte din categoria legilor organice.

